| *Fable* |
| --- |
|  |
| Kūrėjas | Lionhead Studios, Big Blue Box, Robosoft Technologies (Mac) |
| Leidėjas | Microsoft Game Studios, Feral Interactive (Mac) |
| Dizaineris | {{{dizaineris}}} |
| Kompozitorius | {{{kompozitorius}}} |
| Išleidimo data | {{{išleidimo data}}} |
|
| Žanras (-ai) | Vaidmenų (RPG) |
| Režimas | Vieno žaidėjo |
|
| Reitingai | ESRB: MPEGI: 16+ |
| **Platforma** | Microsoft Windows, Mac OS X, Xbox |
| Versija | {{{versija}}} |
| Variklis | RenderWare |
| Reikalavimai |  |
| Platinimas | DVD |
|
| Licencija | {{{licencija}}} |
| Pirmtakas | {{{pirmtakas}}} |
| Kitos dalys | *Fable II*, *Fable III* |
| {{{svetainė}}} |

**Fable** – 2004 m. rugsėjo 14 d. išleistas kompiuterinis vaidmenų žaidimas (RPG), skirtas Xbox, Mac OS X ir Windows platformoms. Sukurtas „Big Blue Box", „Lionhead Studios" antraeilės kūrėjų grupės, ir išleistas „Microsoft". 2005 m. buvo išleistas papildymas „Fable: The Lost Chapters" Windows ir Xbox platformoms, vėliau ir Mac.

Veiksmas vyksta fiktyviame *Albion* pasaulyje. Žaidėjas valdo veikėją berniuką, anksti tapusį našlaičiu, ir bando įgyvendinti jo svajonę – tapti herojumi. Visi žaidėjo poelgiai teigiamai arba neigiamai paveikia bendravimą su Albiono pasaulio gyventojais, veikėjas gali krypti į gėrio ar blogio pusę. Nuo žaidėjo elgesio, nuo to kaip vykdomos užduotys priklauso ar žaidimo pasaulio gyventojai simpatizuoja jam, ar prisibijo jo.

Pradžioje vadinto *Project Ego*, „Fable" kūrime dalyvavo per 70 žmonių. Muziką žaidimui parašė Raselas Šo (*Russell Shaw*), o įžanginę melodiją Oskarui nominuotas kompozitorius Danielius Elfmanas.

Žaidimas tapo perkamiausiu 2004 m. spalį, o 2007 m. jo kopijų buvo parduota daugiau nei 2 mln. „Fable II" pasirodė 2008 m. spalio 21 d. „Fable III" buvo išleistas 2010 m. spalio 26 d.

Apžvalga
--------

„Fable" ekranvaizdis. Veikėjas kovoja su banditu. Viršuje, kairėje, yra gyvybės ir manos skaitiklis, o viršuje, dešinėje, – žemėlapis. Įgūdžiai rodomi lentelėje apačioje.
„Fable" yra trečiojo asmens perspektyvos kompiuterinis vaidmenų žaidimas. Žaidimo tikslas – įvykdyti pagrindines žaidimo siužeto linijos užduotis. Yra ir papildomų užduočių, kurios tiesiogiai nesusijusios su žaidimo istorija.

Dauguma užduočių pradedamos vykdyti pagrindinėje vietoje, žinomoje kaip Herojų gildija (angl. *Heroes' Guild*), būtinos užduotys žymimos aukso simboliu, o papildomos sidabro ir gali būti vykdomos bet kokia tvarka. Kelete užduočių leidžiama pasirinkti kuriai pusei padėti, banditams ar pirkliams ir sargybiniams. Prieš priimdami užduotį žaidėjai gali lažintis, kad, tarkim, įvykdys ją nepatirdami sužalojimų arba neapsiginklavę. Už tai galima gauti didesnį atlygį. Įvykdęs užduotį žaidėjas gauna auksinių, už kuriuos gali pirkti ginklus bei šarvus. Dar gaunama garbės taškų, kurie turi įtakos herojaus vertinimui kitų veikėjų tarpe. Herojus taip pat gauna trofėjų, kuriuo gali pasigirti gyvenvietės gyventojams ir įgauti dar daugiau šlovės.

Ginklus galima tobulinti jiems pridedant tam tikrą efektą, pvz. kad dažniau atremtų puolimą arba kad darytų daugiau žalos. Herojaus sugebėjimus galima kelti patirties rutuliais (angl. *Experience Orbs*), kurių gaunama įveikus priešininkus ar užbaigus užduotis. Patirties taškai skirstomi į 4 kategorijas: bendrą (angl. *General*), jėgos (angl. *Strength*), įgūdžių (angl. *Skill*) ir valios (angl. *Will*).

Gyvenvietėse galima nusipirkti ne tik rūbų ir ginklų, bet ir namą, o apstačius jį baldais – išnuomoti keliautojams už auksinius. Herojus turi galimybę pasipiršti kitam veikėjui, moteriai ar vyrui, susituokti, turėti lytinių santykių.

### Veikėjo vystymo kryptys

Žaidime herojus gali lygiuotis į gėrio arba blogio pusę. Gerais poelgiais (priešų atbaidymu, gyventojų išgelbėjimu) užsidirbama gėrio taškų, ir priešingai – blogai elgiantis (žudant, pažeidinėjant įstatymus) – kaupiami blogio taškai. Be kita ko, gėrio arba blogio taškų gaunama valgant ir tam tikrą maistą, pvz. tofu valgymas suteikia gėrio taškų, vištienos – blogio. Be įtakos kitų veikėjų požiūriui į herojaus charakterį, gėrio arba blogio efektas turi ir kitokių pasekmių – pasikeičia veikėjo išvaizda. Gėrio efektas herojui suteikia aureolę, aplinkui ima skrajoti drugeliai, tuo tarpu apsėstas blogio herojus pažeme ima skleisti nedidelę, raudoną miglą, traukia muses, jo akys švyti raudonai, o ant kaktos išauga ragai.

Herojų veikia ir kitokie veiksniai. Pavyzdžiui, daug valgant priaugama svorio, o piktnaudžiavimas alkoholiu pasireiškia pykinimu, vėmimu. Įtakos turi ir herojaus dėvimi rūbai. Šviesūs drabužiai suteikia kilnumo, žmonės ima gerbti herojų. Tamsūs drabužiai sukelia blogio įspūdį, žmonės ima bijoti herojaus. Herojaus išvaizdą galima keisti, pasirinkti plaukus, barzdą, tatuiruotes. Išvaizdai įtakos turi ir herojaus charakterio savybės. Pavyzdžiui, didelis jėgos taškų kiekis skatina raumenų augimą, įgūdžių taškai – ūgio, o aukšti burtų lygiai suteikia švytinčių paslaptingų efektų.

### Siužetas

DĖMESIO: *toliau atskleidžiamos kūrinio detalės*

„Fable" veiksmas vyksta išgalvotame *Albion* pasaulyje, kuriame pilna polių su didžiulėmis niekam nepriklausomomis lygumomis ir miškais. Ištisas žemes, kadaise vadintas Senąja karalyste (angl. *Old Kingdom*), valdė karalių dinastija *Archon*. Pirmasis jos atstovas buvo taikus ir pasiturintis valdytojas, bet jo jėgos šaltinis buvo antikinis ir labai galingas kalavijas, vėliau pražudęs jį patį ir visą karalystę. 

Žaidimo veiksmas prasideda pasauliui jau skendint blogio liūne. Viena žymiausių institucijų – Herojų gildija. Žaidimo pasaulyje herojai sutinkami kaip sergėtojai, bet pasitaiko ir nusisukusių nuo dorybės kelio. Visgi gildija nevykdo moralės nuosprendžių, kad ir kokie herojų veiksmai bebūtų.

Žaidimo prologe herojaus vaikystėje į jo gyvenvietę Oukveilą (angl. *Oakvale*) sesers gimimo dieną įsiveržia banditai ir viską nusiaubia. Paaiškėja, kad visa herojaus šeima žuvo. Netrukus pasirodo herojus vardu *Maze*, kuris išgelbsti berniuką ir įtikina jį įstoti į gildiją; *Maze* įžvelgia jame daug potencialo. Paūgėjęs berniukas išsiruošia į kelionę ieškoti viso to priežasties.

Prabėgus keleriems metams *Maze* berniukui praneša apie tokią aklą aiškiaregę, gyvenančią banditų stovyklavietėje netoli Oukveilo, ir pasiūlo jam įsiskverbti į banditų gaują. Berniukas išsiaiškina, kad aiškiaregė yra jo sesuo, to nelemtingo nutikimo metu pagrobta buvusio herojaus ir dabartinio banditų vado *Twinblade*. Susidūrimas su banditų vadu pasibaigia įnirtinga kova, po kurios berniukui tenka pasirinkti – atimti banditui gyvybę ar jo pasigailėti.

Kiek vėliau, kai herojus įgyja Albonio gyventojų pripažinimą, jam pasiūloma sudalyvauti kovų arenoje. Ten žaidėjas sutinka legendinį herojų *Jack of Blades*, surengusį šias žaidynes. Paskutiniame žaidynių iššūkyje šis iššaukia kovą tarp herojaus ir jo konkurentės bei vaikystės draugės *Whisper*. Įveikęs merginą, žaidėjas vėl turi pasirinkti, kuriuo keliu eiti – gėrio ar blogio.

Žaidimo eigoje įvykiams krypstant bloga linkme, herojus, padedamas sesers, nusprendžia bet kokia kaina nugalėti *Jack of Blades*. Herojus sužino, kad jo motina vis dar gyva ir kalinama Bargatės kalėjime. Deja, išvaduoti jos nepavyksta. Dar blogiau, herojų sučiumpa ir jis keleriems metams atsiduria kalėjime. Galop jiems pavyksta pabėgti. Tačiau, negana to, herojų pasiekia žinia, jog *Maze* perėjo į blogio gretas, o jo sesuo vėl pagrobta. Dar vėliau paaiškėja, jog tai *Maze*, įsakytas *Jack*, nusiaubė herojaus tėviškę. Susidorojęs su *Maze*, herojus susigrumia su pačiu *Jack*. Grumtynių eigoje žūva herojaus mama. Įveikęs *Jack* herojus eilinį kartą turi priimti sprendimą – ar sunaikinti minėtąjį pragaištingą senovinį kalaviją, kurį jis atkovojo iš *Jack*. Atsižvelgiant į žaidėjo pasirinkimą iš viso yra keturios skirtingos pabaigos. Kūrėjų sąrašui pasibaigus žaidėjai gali tęsti žaidimą.

„The Lost Chapters" specialiame leidime istorija tęsiasi. Herojus turi nukeliauti į Šiaurines dykines (angl. *Northern Wastes*) pagelbėti legendiniam herojui *Scythe* sustabdyti blogį nuo sugrįžimo. Jam tenka nugalėti *Jack of Blades* dar sykį, kuris sugrįžo iš numirusiųjų ir atgimė drakono pavidalu.

Kūrimas
-------

„Fable" buvo pirmasis „Big Blue Box", antraeilės Peter Molyneux įkurtos „Lionhead Studios" kūrėjų komandos, žaidimas. Po ilgų leidėjo paieškų su „Big Blue Box" susisiekė „Microsoft" ir pasiūlė sutartį. Pasak 
Simon Carter, jie norėjo sukurti tokį vaidmenų žaidimą, kokio niekas iki tol nebuvo kūręs:

|  |  |  |
| --- | --- | --- |
|  | Žaidimo pasaulis – tai pritrenkiančiai nuostabi vieta, pilna krioklių, kalnų, tankių miškų, įtikinamų ir patraukiančių dėmesį veikėjų, kurie reaguoja į jūsų padarytus veiksmus. Žaidėjams mes norėjome suteikti visapusišką įsijautimą į herojaus vaidmenį, kad jie pajaustų kaip jų veikėjas sensta, kaip jo imama bijoti, kad jis turėtų tokią išvaizdą, kokios norėjo žaidėjas ir t. t. Mes siekėme, kad kiekvienas žaidėjas turėtų savo nuomonę apie žaidimą. Todėl pradžioje ir patys žaidimą įvardindavome skirtingai.  ' |  |

Sukurti žaidimą prireikė ketverių metų.

Peter Molyneux entuziastingai išreklamavo „Fable".
Peter Molyneux pareiškė, kad „Fable", jo nuomone, „Bus geriausias visų laikų žaidimas".

Muziką žaidimui parašė Russell Shaw, kuris prieš tai dirbo prie kitų P. Molyneux žaidimų, tokių kaip „Magic Carpet" ir „Black & White", o įžanginę melodiją Oskarui nominuotas kompozitorius Danny Elfman.

Fable: The Lost Chapters
------------------------

2005 m. spalio mėn. pasirodė žaidimo plėtinys „Fable: The Lost Chapters", skirtas Xbox ir Windows platformoms. Vėliau, 2008 m. kovo 31 d. bendrovės „Feral Interactive" buvo pritaikytas ir Mac OS X platformai.

„The Lost Chapters" žaidimą papildė naujais padarais, ginkluote, burtais, daiktais, pasaulio vietovėmis, taip pat papildomomis veikėjo būsenos ir jausmų išraiškomis. Žaidimo pasaulis buvo išplėstas devyniomis naujomis vietovėmis, o siužetą papildė dar šešiolika naujų užduočių. Anksčiau antraeiliais buvusiems veikėjams, tokiems kaip *Briar Rose* ir *Scythe*, suteikta daugiau svarbos, jie buvo įtraukti į kai kurias pagrindines ir antrines užduotis. *Jack of Blades* įgarsinimas pakeistas gilesniu, aršesniu, demoniškesniu.

Atsiliepimai
------------

„Fable" sulaukė palankių vertinimų iš kritikų. Metacritic ir Game Rankings originalią Xbox versiją įvertino 85 %. Žaidimas laimėjo daugiau nei 50 apdovanojimų ir tuo metu buvo perkamiausias Xbox žaidimas.

Pagyrimų „Fable" sulaukė už gerą kovos sistemą, gražiai atvaizduojamus veikėjus, britišką humorą, ir bene labiausiai už tai, kad viską galima buvo daryti laisva valia ir dėl to sulaukti skirtingų pasekmių. Žaidimo pasakojamai istorijai taip pat teko laurų, nepasitenkinimų būta tik dėl trumpokos pagrindinės siužetinės linijos. Tiesa, šalutinių užduočių gausa situaciją kiek pagerino.

Būta ir nusiskundimų. Pavyzdžiui, dėl neįgyvendintų idėjų. Anksčiau buvo kalbėta, kad herojus galės turėti vaikų ir kad tai bus svarbi detalė žaidime. Atsižvelgęs į tai, „Lionhead" internetiniame forume P. Molyneux pateikė viešą atsiprašymą: „Atsiprašau, jei dėl tam tikrų priežasčių neįgyvendinome minėtų žaidimo savybių."

„Fable: The Lost Chapters" buvo įvertintas šiek tiek prasčiau nei originalas. Greg Kasavin iš Gamespot teigė, kad papildymas žaidimą išgelbėjimo nuo „išsikvėpimo". 1UP.com teigė, kad papildymas buvo išleistas iš dalies dėl nusiskundimų per trumpu originalo siužetu.

Išleidimo dieną „Fable" sulaukė didžiulio pasisekimo. Pirmąją savaitę Šiaurės Amerikoje buvo parduota 375 000 žaidimo kopijų, dar 600 000 kopijų parduota per pirmąjį mėnesį. 2006 m. pabaigoje buvo parduota per 2 mln. žaidimo vienetų. 2005 m. „Microsoft Game Studios" paskelbė, kad „Fable II" bus vienas pirmųjų žaidimų, kurie pasirodys naujos kartos Xbox 360 konsolėse. „Fable II" platinti pradėta 2008 m. spalio 21 d.

Šaltiniai
---------

1. 1 2  Parduota per 2 mln. vnt..
2. ↑  Loe, Casey (2004). Fable: PRIMA Official Guide. „Fundamentals – Training: Quests". United States of America: Random House. pp. 4–6.
3. 1 2 3 4 5 6
4. ↑
5. ↑  Cohen, Peter (2008-06-13). „Mac Software: Fable: The Lost Chapters". Macworld.
6. ↑  Carter, Dene; Simon Carter (2002-06-14)."Developer Diary #1: Out of the Blue". Lionhead Studios.
7. ↑  Saltzman, Marc (2004-09-29). „Fable weaves fun fantasy adventur". *USA Today*.
8. ↑  Staff (2003-04-18). „Xbox Previews: Fable". *Computer and Video Games*.
9. ↑  Fable: The Lost Chapters išleidimo data. Feral Interactive.
10. ↑  „Fable apžvalga". Game Rankings. Archyvuota kopija 2016-11-06 iš Wayback Machine projekto.
11. ↑  „Fable (xbx: 2004)". Metacritic. Archyvuota kopija 2008-09-12 iš Wayback Machine projekto.
12. ↑  Tilley, Steve (2004-10-10). „Fable Guru: It’s All My Fault". Toronto Star: S27 psl.
13. ↑  Yusuf, Bulent (2004-10-24). „Digital Culture; Making the Myth". The Observer: p. 76.
14. ↑  Buchanan, Levi (2004-09-23). „Moral choices have (limited) consequences in Microsoft’s Fable". *Chicago Tribune*.
15. ↑  Peter Molyneux (2004-10-01). „A message from Peter Molyneux". Lionhead Forums.
16. ↑  „World Exclusive: Peter Molyneux talks Fable – Part Two". *spong.com*. 2003-10-02.
17. ↑  „World Exclusive: Peter Molyneux talks Fable—Part Three". *spong.com*. 2003-10-01.
18. ↑  Bishop, Stuart (2004-10-04). „Molyneux apologetic over missing Fable features". *Computer and Video Games*.
19. ↑  *Fable: The Lost Chapters Scores* (Xbox Archyvuota kopija 2012-10-26 iš Wayback Machine projekto. and PC). Metacritic.
20. ↑  Kasavin, Greg (2005-09-06). „Fable: The Lost Chapters (PC) Review" Archyvuota kopija 2008-07-25 iš Wayback Machine projekto.. Gamespot.
21. ↑  Lee, Garnett (2005-04-28). „Preview: Fable: The Lost Chapters (PC)" Archyvuota kopija 2012-11-09 iš Wayback Machine projekto.. 1UP.com.
22. ↑  Parduota 375 000 Fable kopijų.
23. ↑  Fable sėkmingai toliau „laužo" rekordus.
24. ↑  Thorsen, Thor (2005-04-03). Xbox 360 žaidimai: Halo, Fable ir Project Gotham. Gamespot.

Nuorodos
--------

* Oficiali „Fable" svetainė Archyvuota kopija 2005-03-06 iš Wayback Machine projekto.
* Oficiali „Lionhead" „Fable" svetainė Archyvuota kopija 2010-04-24 iš Wayback Machine projekto.
* „Fable: The Lost Chapters" oficiali svetainė Archyvuota kopija 2006-04-14 iš Wayback Machine projekto.
* Kompanijos „Microsoft" „Fable: The Lost Chapters" svetainė
* Mac versijos „Fable" svetainė



|  |  |
| --- | --- |
|  | Šis straipsnis yra tapęs savaitės straipsniu. |